《题陈哲太守万玉图》
明代·白圻

元冥一出百卉摧，冻天裂地施寒威。西湖老树含春姿，鲜葩皎月争光辉。

清香暗从风外来，怯寒蜂蝶空疑猜。结实垂金饱霖雨，调羹止渴非凡材。

孤山仙子诗兴浓，厌看桃李娇春风。冲寒折雪揽芳洁，豪吟意气凌苍空。

十载论交良燕喜，此日分襟隔湘水。明岁仍期折一枝，寄与衡阳旧知己。

作者简介：白圻（1466—1517），明常州府武进人，字辅之。白昂子。成化二十年进士。授南京户部主事，历浙江布政司参议，奏免长兴县被灾农田赋额。累迁右副都御史总督南京粮储，疏请革冗费冗食以平衡收支，颇切时宜。